L'article 55 de la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya, estableix que el Govern pot acordar la constitució de consorcis entre la Generalitat i altres administracions públiques per a finalitats d'interès comú.
Atesa la importància de les activitats firals per a la ciutat de Barcelona i per a l'economia de Catalunya, i d'acord amb el mandat parlamentari que conté la disposició addicional 63 de la Llei 3/2000, de 19 de maig, de pressupostos de la Generalitat de Catalunya per al 2000, el Govern ha acordat integrar-se, juntament amb l'Ajuntament de Barcelona i la Cambra Oficial de Comerç, Indústria i Navegació de Barcelona, en l'entitat consorcial Fira Internacional de Barcelona.
Per això, de conformitat amb les competències que m'han estat conferides legalment, a proposta del conseller d'Indústria, Comerç i Turisme i d'acord amb el Govern,
S'aproven els Estatuts de la Fira Internacional de Barcelona, que es publiquen annexos a aquest Decret.
—1 Es faculta el conseller d'Indústria, Comerç i Turisme per dictar les normes necessàries per al desplegament, l'eficàcia i l'execució d'aquest Decret.
La Fira Internacional de Barcelona és una entitat de naturalesa pública, de base associativa i caràcter consorcial de foment, integrada de manera igualitària per la Generalitat de Catalunya, l'Ajuntament de Barcelona i la Cambra Oficial de Comerç, Indústria i Navegació de Barcelona, amb els mateixos drets i les mateixes obligacions.
La Fira Internacional de Barcelona té personalitat jurídica pròpia i independent dels seus membres, patrimoni independent i plena capacitat d'obrar per al compliment dels seus fins.
La representació institucional de la Fira recau conjuntament en les tres entitats consorciades i n'estan en possessió conjuntament.
En tot cas, el criteri del rang institucional regirà en tots els actes de la Fira.
El domicili social radica a l'avinguda Reina Maria Cristina, s/n, de la ciutat de Barcelona.
L'objecte i la funció de la Fira és, en el sentit més ampli, la promoció, el foment i el desenvolupament del comerç i la indústria.
Per a la consecució d'aquest objecte i funció, la Fira podrà actuar directament o indirectament mitjançant societats o qualsevol altra forma admesa en dret.
L'àmbit d'actuació de la Fira s'estén al territori de Catalunya i fora d'aquest, fins i tot, a l'àmbit internacional.
La Fira Internacional de Barcelona podrà cedir, en les condicions que es pactin, els seus locals com a instal·lacions i serveis per a la realització de congressos, convencions, conferències, exposicions i altres manifestacions que s'organitzin i es desenvolupin de conformitat amb les disposicions legals vigents en cada cas.
L'organització i el funcionament de la Fira Internacional de Barcelona es regirà pels presents Estatuts.
De l'organització de la Fira Internacional de Barcelona
Els òrgans de govern i gestió de la Fira Internacional de Barcelona són:
El Consell General estarà constituït per:
a) L'alcalde de la ciutat, que el presidirà.
En cas que el President de la Generalitat de Catalunya assisteixi a alguna sessió del Consell General de la Fira, aquest ocuparà i detindrà la presidència per rang institucional.
b) Un vicepresident primer, que serà el conseller del Departament d'Indústria, Comerç i Turisme de la Generalitat de Catalunya.
c) Un vicepresident segon, que serà el president de la Cambra Oficial de Comerç, Indústria i Navegació de Barcelona.
d) Quatre vocals designats per l'Ajuntament de Barcelona.
e) Quatre vocals designats per la Generalitat de Catalunya.
f) Quatre vocals designats per la Cambra Oficial de Comerç, Indústria i Navegació de Barcelona entre els membres del seu Ple.
El president del Consell d'Administració i el director general de la Fira Internacional de Barcelona assistiran a les sessions del Consell General amb veu però sense vot, excepte quan el president del Consell General excusi la presència d'un d'ells o d'ambdós.
A les sessions assistirà el secretari general amb veu però sense vot.
També hi assistirà amb veu però sense vot un representant del Col·legi Oficial d'Agents Comercials de Barcelona.
El president i els vicepresidents del Consell General cessaran en els seus càrrecs quan siguin substituïts pel nou alcalde i conseller o president de les seves administracions o corporacions públiques respectives.
La resta de membres del Consell General cessaran quan siguin substituïts pels que designin les entitats consorciades.
Si durant el transcurs del seu mandat algun dels vocals és baixa en l'entitat que representi o cessa en el càrrec en funció del qual hagi estat designat, l'entitat corresponent procedirà a designar-ne el substitut.
En qualsevol moment, les entitats consorciades podran remoure qualsevol dels vocals designats per elles i procedir a una nova designació.
a) Aprovar els plans estratègics i d'actuació i desenvolupament de la Fira Internacional de Barcelona, a proposta del Consell d'Administració.
b) Aprovar els pressupostos anuals d'ingressos i despeses de la Fira Internacional de Barcelona i les seves liquidacions corresponents, a proposta del Consell d'Administració.
c) Aprovar les modificacions dels Estatuts de la Fira Internacional de Barcelona.
d) Ratificar els convenis que se subscriguin amb altres administracions o institucions públiques.
e) Ratificar els convenis o contractes signats amb empreses quan suposin despeses superiors al deu per cent del pressupost anual.
f) Aprovar les ampliacions dels espais firals i adquisicions d'immobles, a iniciativa pròpia o a proposta del Consell d'Administració.
g) Aprovar la constitució de societats o altres entitats jurídiques per desenvolupar el comerç o la indústria.
h) Nomenar i separar els membres del Consell d'Administració, a proposta de la Cambra de Comerç, Indústria i Navegació de Barcelona.
i) Nomenar i separar el director general, a proposta del Consell d'Administració.
j) Nomenar i fer cessar el secretari general.
k) En supòsits excepcionals, prendre els acords necessaris per al bon funcionament de la Fira.
El Consell General de la Fira Internacional de Barcelona es reunirà:
a) Preceptivament, en sessió ordinària, almenys dues vegades l'any.
b) Sempre que ho disposi el seu president, a iniciativa pròpia o a proposta de sis membres del Consell General.
En cada sessió, el president del Consell d'Administració i el director general donaran compte al Consell General de la tasca duta a terme des de la darrera reunió.
En la primera sessió ordinària de l'exercici, el president del Consell d'Administració i el director general presentaran, per a la seva aprovació, la liquidació dels pressupostos d'ingressos i despeses corresponents a l'exercici immediatament anterior, així com la memòria de les activitats desenvolupades durant l'exercici, i en la darrera sessió ordinària de l'exercici, el pressupost d'ingressos i despeses per a l'exercici següent.
Les sessions hauran de convocar-se amb una antelació mínima de vuit dies, adjuntant a la convocatòria l'ordre del dia dels assumptes a tractar i els informes o projectes que hauran de ser objecte de deliberació.
L'assistència a les sessions del Consell General és obligatòria.
No obstant això, en cas d'absència, per malaltia o una altra causa justificada, els seus components podran delegar la representació i el vot en algun dels membres del Consell, i comunicar-ho per escrit al president del Consell, el qual donarà compte d'aquesta circumstància en començar la sessió.
El Consell General de la Fira Internacional de Barcelona es considerarà vàlidament reunit, en primera convocatòria, quan hi assisteixin, presents o representats, dotze dels seus membres.
En segona convocatòria, una hora després de l'assenyalada per a la primera, si hi són presents o representats almenys deu dels seus membres.
Per estar vàlidament constituït el Consell General, les tres entitats consorciades hauran d'estar sempre representades per algun dels membres designats per aquestes entitats.
Els acords del Consell General es prendran per consens de les tres entitats consorciades, sense que calgui la unanimitat de tots els membres.
Perquè els acords siguin vàlids, caldrà que es prenguin per majoria dels membres representants de cadascuna de les entitats consorciades.
Les votacions seran secretes quan versin sobre assumptes de caràcter personal.
En els altres casos el president resoldrà, segons la naturalesa del tema, si les votacions han de ser secretes o no.
a) Encapçalar la representació institucional de la Fira, sens perjudici del que estableix el paràgraf tercer de l'article 1 d'aquests Estatuts.
b) Convocar, presidir, suspendre i aixecar les sessions del Consell General, dirigir les seves deliberacions, així com fixar-ne l'ordre del dia.
c) Posar el vistiplau a les actes i certificacions dels acords del Consell General.
12.2 Els vicepresidents, pel seu ordre, substituiran el president en totes les seves funcions en els supòsits d'absència, malaltia o qualsevol altra causa d'impossibilitat d'exercici de les seves funcions.
El Consell d'Administració és l'òrgan executiu i permanent de govern i administració de la Fira Internacional de Barcelona.
El Consell d'Administració està constituït per set o nou membres nomenats pel Consell General, a proposta de la Cambra Oficial de Comerç, Indústria i Navegació de Barcelona, entre persones de reconegut prestigi econòmic, empresarial i professional.
El director general assistirà a les reunions del Consell d'Administració amb veu i sense vot, excepte si el president del Consell d'Administració n'excusa la presència.
El secretari general assistirà a les reunions amb veu però sense vot.
En cas que el president de la Cambra Oficial de Comerç, Indústria i Navegació de Barcelona assisteixi a alguna sessió del Consell d'Administració, la presidirà.
També hi assistiran amb veu i sense vot un representant del Departament de la Generalitat de Catalunya competent en matèria firal, un representant de l'organització executiva de l'Ajuntament de Barcelona i el director gerent de la Cambra Oficial de Comerç, Indústria i Navegació de Barcelona.
Els membres del Consell d'Administració seran nomenats per un període de quatre anys, sens perjudici que puguin ser separats amb anterioritat.
Només podran ser renovats en aquest càrrec per un altre període de la mateixa durada.
S'exceptua d'aquesta regla el vocal que, una vegada exhaurida la vigència del seu càrrec de vuit anys, sigui nomenat president del Consell d'Administració, cas en el qual podrà ocupar aquest càrrec per un sol període de quatre anys.
Al Consell d'Administració li correspon:
a) Programar les activitats de la Fira Internacional de Barcelona.
b) Organitzar la realització al recinte firal de les activitats comercials, fires generals i especialitzades que consideri d'interès, en les condicions econòmiques, data i lloc que estimi oportuns, i efectuar els corresponents nomenaments.
c) Cedir temporalment locals, instal·lacions o serveis de la Fira Internacional de Barcelona per a la realització de reunions, congressos, convencions, exposicions i altres activitats, i establir les condicions aplicables.
d) Regular l'ordenació interna de la Fira Internacional de Barcelona, la seva estructura funcional i política general de personal i retribucions.
e) Constituir comissions i ponències, fixar-ne la composició, funcions i durada i efectuar els nomenaments corresponents.
f) Autoritzar concessions sobre instal·lacions o serveis de qualsevol naturalesa que s'estableixin al recinte firal i fixar les condicions econòmiques per al seu funcionament, així com les de la seva rescissió, resolució o denúncia.
g) Encarregar, aprovar i contractar la realització de projectes tècnics, obres, instal·lacions i prestacions de serveis.
h) Aprovar l'emissió i subscripció d'emprèstits i tota mena d'inversions, operacions de crèdit i qualsevol tipus de contractes o convenis de contingut econòmic que consideri convenients per a la bona marxa de la Fira Internacional de Barcelona, dintre de les previsions pressupostàries.
i) Formular i presentar a l'aprovació del Consell General els pressupostos d'ingressos i despeses corresponents a cada exercici econòmic, tant ordinaris com extraordinaris, així com les oportunes liquidacions d'uns i altres.
j) Fixar la política general de preus i tarifes d'utilització dels espais i dels serveis en les activitats firals, així com de les entrades al recinte.
k) Proposar al Consell General el nomenament i cessament del director general.
l) Qualsevol altra que sigui necessària per al desenvolupament de la Fira Internacional de Barcelona.
El Consell d'Administració es reunirà, com a mínim, sis vegades l'any, en la data i hora que el convoqui el president.
Es reunirà també, preceptivament, quan ho demanin com a mínim un terç dels seus membres.
El Consell d'Administració es considerarà vàlidament constituït quan assisteixin a la reunió, presents o representats, dos terços dels seus membres.
La representació només es podrà conferir per escrit i amb caràcter especial per a cada reunió i a favor d'un altre membre del Consell d'Administració.
Els acords del Consell d'Administració s'adoptaran per majoria de vots.
El president del Consell d'Administració serà nomenat pel Consell General, a proposta del president de la Cambra Oficial de Comerç, Indústria i Navegació de Barcelona.
Correspon al president del Consell d'Administració:
a) Convocar, presidir, suspendre i aixecar les sessions del Consell d'Administració, dirigir les seves deliberacions, així com fixar-ne l'ordre del dia.
b) Posar el vistiplau a les actes i certificacions dels acords del Consell d'Administració.
El nomenament i el cessament del director general correspon al Consell General, a proposta del Consell d'Administració.
Després del nomenament es signarà el contracte corresponent, en el qual es faran constar les condicions i la remuneració del director general.
a) La representació de la Fira Internacional de Barcelona per intervenir en tota mena de negocis jurídics i per signar els documents públics i privats a aquest fi.
b) Dirigir els serveis de la Fira, sota l'autoritat i supervisió del Consell d'Administració.
c) Administrar els béns i drets de la Fira en el sentit més ampli.
d) Autoritzar despeses i ordenar pagaments amb càrrec als pressupostos de la Fira, amb els límits que estableixi el Consell d'Administració.
e) Obrir, seguir i cancel·lar comptes corrents, de crèdit i financers en qualsevol entitat de crèdit, estalvi i financera; fer tota mena d'actuacions en relació amb efectes mercantils i operar de manera àmplia amb la banca privada i pública.
f) Adquirir per qualsevol títol béns i drets i disposar també per qualsevol títol dels béns i els drets de la Fira, amb els límits que estableixi el Consell d'Administració.
h) Executar els acords dels òrgans de govern de la Fira.
i) Proposar, juntament amb els presidents dels comitès organitzadors, el nomenament i cessament dels membres dels corresponents comitès organitzadors.
j) Nomenar i fer cessar els directors de certàmens.
k) Comparèixer davant les administracions, corporacions, tribunals, jutjats, magistratures i altres organismes, en demanda, contestació i petició de tot el que pugui interessar a la Fira Internacional de Barcelona, exercir per a això les accions que calguin, proposar les excepcions que estimi convenients i donar compte de tot això al Consell d'Administració.
l) Presentar les liquidacions dels pressupostos dels certàmens al Consell d'Administració.
m) En general, totes les funcions de gestió que li siguin encomanades pel Consell d'Administració.
El nomenament i el cessament del secretari general correspon al Consell General.
El secretari general exercirà les seves funcions en el Consell General i en el Consell d'Administració.
El secretari general, que haurà de ser lletrat en exercici, redactarà i signarà les actes de les sessions del Consell General i del Consell d'Administració, amb el vistiplau dels presidents respectius, i conservarà les actes i els llibres que les continguin.
Expedirà les certificacions i escrits oficials de la Fira Internacional de Barcelona amb el vistiplau del president i donarà assistència i assessorament jurídic als òrgans de la Fira.
El Consell General designarà un lletrat que farà de substitut del secretari perquè actuï en cas d'absència, malaltia o impossibilitat d'aquest.
Tot el personal al servei de la Fira Internacional de Barcelona serà contractat amb subjecció al dret laboral.
Constituiran activitats firals totes les activitats desenvolupades per la Fira Internacional de Barcelona, sigui quina sigui la seva índole i el seu àmbit, i la realització de les quals hagi estat autoritzada pel Consell d'Administració, d'acord amb la legislació vigent.
La participació dels expositors en les activitats firals organitzades per la Fira es regularà amb caràcter general pel Reglament general de participació vigent que hagi estat aprovat pel Consell d'Administració, el qual contindrà, com a mínim, els aspectes a què fa referència la normativa vigent aplicable.
Això s'entén sens perjudici de les regles complementàries que, a més, puguin aprovar-se amb caràcter particular per a alguna de les dites manifestacions.
Les controvèrsies que puguin suscitar-se entre els participants seran dirimides en tot cas pel Tribunal Arbitral de Barcelona de l'Associació Catalana per l'Arbitratge, al qual el Reglament general de participació encomanarà l'administració de l'arbitratge en equitat que es desenvoluparà segons les regles de procediment que té establertes aquell Tribunal.
Per desenvolupar els certàmens organitzats per la Fira Internacional de Barcelona es podrà constituir un Comitè Organitzador, el president del qual serà nomenat i separat pel Consell d'Administració, sens perjudici del que estableix la Llei 8/1994.
D'aquest nomenament i cessament, se'n donarà compte al Consell General.
Els membres del Comitè Organitzador seran nomenats pel Consell d'Administració, el qual tindrà en compte la proposta conjunta que faran el president del Comitè Organitzador i el director general de la Fira.
El Consell d'Administració podrà separar aquests membres quan ho estimi convenient.
D'aquests nomenaments i cessaments, se'n donarà compte al Consell General.
Atès que els certàmens organitzats per la Fira, com a tals, no tenen personalitat jurídica, no podran ser titulars de cap tipus de béns, i es considerarà que qualsevol adquisició feta amb càrrec al seu pressupost o donació rebuda constituirà patrimoni de la Fira Internacional de Barcelona.
Els comitès organitzadors tindran funcions consultives i d'assessorament encaminades a aconseguir la presència dels sectors en cadascuna de les manifestacions firals.
En concret, els correspon proposar:
a) Les accions necessàries per a l'acompliment dels objectius de l'activitat firal marcada pels òrgans de govern.
b) La programació d'activitats necessàries per promoure i desenvolupar noves actuacions firals.
En un termini màxim de dos mesos a partir de la cloenda del certamen, el Comitè Organitzador presentarà al Consell d'Administració la memòria del certamen.
Després de l'aprovació de la memòria i de la liquidació del pressupost del certamen, el president i la resta de membres del Comitè Organitzador cessaran en els seus càrrecs.
El director general de la Fira Internacional de Barcelona nomenarà un director del certamen i en donarà compte al Consell d'Administració per a la seva ratificació.
a) Executar els acords del Comitè Organitzador.
b) Proposar a la Direcció General de la Fira Internacional de Barcelona per al seu estudi i aprovació, si s'escau, pel Consell d'Administració, la normativa específica per al seu certamen.
c) Proposar a la Direcció General de la Fira Internacional de Barcelona la contractació de personal eventual.
d) Complir els procediments administratius interns i del sistema de qualitat i dur a terme el tracte amb els expositors d'acord amb les instruccions establertes pel Consell d'Administració de la Fira Internacional de Barcelona.
e) Programar la utilització dels espais, serveis i instal·lacions de la Fira Internacional de Barcelona a fi d'assegurar-ne un òptim aprofitament.
f) Presentar al director general al final de la manifestació un informe economicocomercial sobre el seu desenvolupament.
Els actes o certàmens que s'organitzin amb independència econòmica de la Fira Internacional de Barcelona es regiran pels pactes, convenis i altres condicions contractuals que s'estableixin en cada cas.
La realització d'aquests actes serà aprovada prèviament pel Consell d'Administració.
En tot cas, l'organitzador haurà de posseir la personalitat necessària per obligar-se i serà plenament responsable de les seves actuacions davant l'Administració i davant tercers.
El règim econòmic de la Fira Internacional de Barcelona es basarà en els pressupostos anuals d'ingressos i despeses que el Consell d'Administració confeccionarà i sotmetrà a l'aprovació del Consell General, de conformitat amb el que preveu l'article 9 dels presents Estatuts.
Si el pressupost ordinari anual de la Fira Internacional de Barcelona no és aprovat pel Consell General abans del primer dia de l'exercici econòmic en què hagi de regir, es considerarà automàticament prorrogat el de l'exercici immediatament anterior fins a l'aprovació del que correspongui.
La pròrroga no afectarà les partides de despesa corresponents a serveis o programes que hagin d'acabar durant l'exercici del qual es prorrogui el pressupost.
Per portar a terme plans de reconstrucció, millora o promoció, així com per liquidar els pressupostos tancats amb dèficit, la Fira Internacional de Barcelona podrà elaborar els corresponents pressupostos extraordinaris, i acudir si s'escau al crèdit públic o privat.
33.1 L'estat d'ingressos del pressupost ordinari de la Fira Internacional de Barcelona es nodrirà de:
a) El rendiment dels béns propis.
b) Els que obtingui per l'ocupació d'espais, prestació directa o arrendament de serveis, venda d'entrades, així com l'explotació, en qualsevol forma jurídica, de locals i instal·lacions.
c) Els resultats obtinguts en les liquidacions pressupostàries de les diverses activitats firals.
d) Les subvencions i donatius que li atorguin les administracions públiques, entitats de dret públic o privat, així com persones físiques o jurídiques.
e) Qualssevol altres que en dret pugui percebre.
33.2 A l'estat de despeses del pressupost ordinari s'hi hauran d'incloure, entre altres conceptes, els següents:
a) Els de manteniment normal del servei.
b) Les reparacions ordinàries d'obres i instal·lacions.
L'efectiu de la Fira de Barcelona serà dipositat o invertit en un o diversos bancs o entitats d'estalvi, seguint les normes de prudència d'aquest tipus d'inversió imperants en el mercat actual.
Es registrarà la signatura del director general i de les persones que per acord dels òrgans de govern puguin efectuar aquests dipòsits.
La gestió econòmica de la Fira Internacional de Barcelona incumbeix al Consell d'Administració, que n'haurà de donar compte al Consell General i als organismes que correspongui per imperatiu legal.
De cada exercici comptable, se'n farà una auditoria externa.
El Consorci està subjecte a la fiscalització superior de la Sindicatura de Comptes de Catalunya, d'acord amb les competències d'aquest òrgan de fiscalització.
En cas de dissolució de la Fira Internacional de Barcelona, es nomenarà una comissió liquidadora integrada per un nombre igual de membres de les tres entitats consorciades.
—1 Els presents Estatuts tenen validesa des de la data de la seva aprovació i deroguen els anteriors, així com qualsevol norma interior en contradicció amb el que aquí es disposa.
—2 La interpretació dels presents Estatuts correspon al Consell General de la Fira Internacional de Barcelona.